ตลาดหุ้นเอเชียเขียวสลับแดง หลังดาวโจนส์พุ่งแรง จับตา “ทรัมป์” ผุดมาตรการกระตุ้นเศรษฐกิจ
ตลาดหุ้นเอเชียเขียวสลับแดง หลังดาวโจนส์พุ่งแรง จับตา "ทรัมป์" ผุดมาตรการกระตุ้นเศรษฐกิจ
11 มี.ค. 2563

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดทะยานขึ้นกว่า 1,100 จุดเมื่อคืนนี้ ขานรับถ้อยแถลงของ ประธานาธิบดีโดนัลด์ ทรัมป์ ซึ่งระบุว่า รัฐบาลสหรัฐจะออกมาตรการกระตุ้นเศรษฐกิจครั้งใหญ่ เพื่อลดผลกระทบจากการแพร่ระบาดของไวรัสโควิด-19
โดยดัชนี SSE Composite ตลาดหุ้นจีนเปิดวันนี้ที่ 3,001.76 จุด เพิ่มขึ้น 5.00 จุด, +0.17%
ดัชนี HSI ตลาดหุ้นฮ่องกงเปิดวันนี้ที่ 25,459.96 จุด เพิ่มขึ้น 67.45 จุด, +0.27%
ดัชนี TAIEX ตลาดหุ้นไต้หวันเปิดวันนี้ที่ 11,022.82 จุด เพิ่มขึ้น 19.28 จุด, +0.18%
ดัชนี KOSPI ตลาดหุ้นเกาหลีใต้เปิดวันนี้ที่ 1,965.67 จุด เพิ่มขึ้น 2.74 จุด, +0.14%
ดัชนี FTSE STI ตลาดหุ้นสิงคโปร์เปิดวันนี้ที่ 2,837.69 จุด เพิ่มขึ้น 5.15 จุด, +0.18%
ดัชนี FBMKLCI ตลาดหุ้นมาเลเซียเปิดวันนี้ที่ 1,431.35 จุด เพิ่มขึ้น 0.88 จุด, +0.06%
ดัชนี PSE Composite ตลาดหุ้นฟิลิปปินส์เปิดวันนี้ที่ 6,384.28 จุด เพิ่มขึ้น 65.90 จุด, +1.04%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,758.26 จุด ลดลง 108.86 จุด, -0.55%
ด้าน ปธน.ทรัมป์ กล่าวว่า ตนจะออกมาตรการครั้งใหญ่ในการฟื้นฟูเศรษฐกิจ ซึ่งรวมถึงการปรับลดภาษีเงินเดือน และมาตรการเร่งด่วนอื่นๆ เพื่อลดผลกระทบจากการแพร่ระบาดของไวรัสโควิด-19 โดยคณะบริหารของรัฐบาลสหรัฐจะเร่งผลักดันให้สภาคองเกรสอนุมัติมาตรการดังกล่าว
อย่างไรก็ดี ปธน.ทรัมป์ไม่ได้จัดการแถลงข่าวต่อสื่อมวลชนที่ทำเนียบขาวในวันอังคารตามเวลาสหรัฐ แม้ได้ให้คำมั่นสัญญาไว้ว่าจะจัดการแถลงข่าวในวันดังกล่าว เพื่อประกาศมาตรการกระตุ้นเศรษฐกิจ
ด้านนักวิเคราะห์จากซีเอ็มซี มาร์เก็ต เอเชีย แปซิฟิก กล่าวว่า แม้การส่งสัญญาณเกี่ยวกับมาตรการกระตุ้นเศรษฐกิจจะสะท้อนให้เห็นว่าทำเนียบขาวมีความกระตือรือร้นที่จะตอบสนองต่อการแพร่ระบาดและบรรเทาความกังวลในตลาด แต่หากรัฐบาลสหรัฐล่าช้าในการตอบสนองต่อสิ่งที่ให้คำมั่นสัญญาไว้ หรือมีการดำเนินการที่ไม่เพียงพออาจจะทำให้ตลาดตกอยู่ในความตื่นตระหนกอีกครั้ง